Βάσει της ερμηνείας του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018, αυτός εφαρμόζεται στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Εφ’ όσον είναι δυνατή η ταυτοποίηση του προσώπου ακόμη και με την αρχικοποίηση του ονοματεπωνύμου λόγω της εμφάνισης στο υπό ανάρτηση αρχείο της υπαλληλικής ιδιότητας αυτού, θα πρέπει να παραλειφθεί η αναγραφή και της ιδιότητας αυτής στο αρχείο που θα αναρτηθεί.
Παρ’ όλα αυτά είναι απαραίτητο, βάσει των απαιτήσεων του άρθρου 6 παρ. 1 του Κανονισμού, να διασφαλιστεί η άσκηση των καθηκόντων της δημόσιας αρχής, η οποία πρέπει να σταθμιστεί με τα θεμελιώδη δικαιώματα του υποκειμένου των δεδομένων, εν προκειμένω του υπαλλήλου του οργανισμού.
Κατόπιν των ανωτέρω θα πρέπει να δημοσιευθεί η πράξη της χορήγησης του μειωμένου ωραρίου εργασίας στον ιστότοπο «ΔΙΑΥΓΕΙΑ» τηρουμένων των απαιτήσεων προστασίας των προσωπικών δεδομένων του υπαλλήλου που αφορά, συνεπώς με αρχικοποίηση του ονοματεπωνύμου του υπαλλήλου, απόκρυψη της υπαλληλικής του ιδιότητας και επιλογή του πεδίου που δηλώνει ότι η σχετική ανάρτηση περιέχει προσωπικά δεδομένα φυσικού προσώπου.